作者：冯取洽
词牌/韵律：贺新郎

paragraphs: 九日明朝是。
问宜轩何事，今朝众宾交至。
长记每年八月八，曾庆饮仙出世。
直推到、於今何意。
要待千崖秋气爽，向东篱、试探花开未。
挝急鼓，舞长袂。
主人臭味花相似。
笑争春、红紫低昂，转头扫地。
独占西风摇落候，旋屑黄金点缀。
做得个、秋花元帅。
旧说东阳流菊水，饮之者、寿过百馀岁。
泛此酒，劝公醉。